„Numai să luăm o bâtă, să-i batem cu bâta, că altceva, ce să mai putem face?”, a răspuns glumind Augustin Zegrean. El a adăugat că pe site-ul CCR se ține o evidență, unde toată lumea poate să vadă care legi au fost declarate neconstituționale și ce s-a întâmplat cu ele. „În principal, este vorba despre o ordonanță, 55, în care se spune domnule, faceți ceva! Nu s-a făcut nimic nici până în ziua de azi. Și multe altele. Dar sigur că noianul acesta de legi, peste 14.000 de legi în vigoare, e greu să le mai corelezi, trebuie să o luăm de la capăt”, a declarat președintele Curții Constituționale.

Întrebat cum adică, de la capăt, Augustin Zegrean a fost tranșant: „Să le ștergem, să facem altele!”.

Augustin Zegrean a fost el însuși membru al Parlamentului. Întrebat dacă și-a depus dosarul pentru pensie de parlamentar (Augustin Zegrean a fost senator între 1990 și 1992 și deputat între 2004 și 2007), președintele CCR a declarat că „nu a rezistat” acestei tentații.